Димчо Дебелянов
Безплодний шумен ден замлъкна…

chitanka.info

Безплодний шумен ден замлъкна.

Самин аз чаках в тъмнината —

че ти далеч от мен замръкна,

сестрице моя непозната.

Че толкоз пролети умреха —

едничък цвят ли не остана?

Донес ми вяра и утеха,

сестрице моя възжелана!

Че в страх безумно леденея

пред първий студ на люта зима —

о, пламък дай ми да се сгрея,

сестрице моя най-любима!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.